INDOKOLÁS

1.A JAVASLAT HÁTTERE

•A javaslat indokai és céljai

A Katari Állam (a továbbiakban: Katar) és az Európai Unió közötti légiközlekedési megállapodást a Bizottság a Tanácstól 2016. június 7-én kapott felhatalmazás alapján tárgyalta meg.

Az Unió és Katar közötti légi járatok üzemeltetése jelenleg az egyes tagállamok és Katar közötti kétoldalú megállapodások alapján történik, amennyiben van ilyen megállapodás.

Az Unió légi közlekedési külpolitikájának részét képezi, hogy átfogó légi közlekedési megállapodások jöjjenek létre olyan esetekben, amikor bizonyított, hogy ezek a megállapodások hozzáadott értéket képviselnek és gazdasági előnyökkel járnak. A megállapodás célkitűzései a következők:

- tisztességes piaci verseny, megkülönböztetésmentesség, átláthatóság és egyenlő feltételek biztosítása a gazdasági szereplők számára;

- fokozatos piacnyitás az útvonalakhoz és a kapacitáshoz való hozzáférés tekintetében;

- az összeköttetés javítása, ezáltal előnyök biztosítása a fogyasztók és a gazdaság számára.

•Háttér-információk

A tárgyalási irányelvek általános célkitűzése egy, a piac fokozatos és kölcsönös megnyitását, a szabályozási együttműködés és konvergencia fokozását, valamint a tisztességes piaci versenyt és a megkülönböztetésmentességet biztosító átfogó légiközlekedési megállapodás megtárgyalása volt.

2019. március 4-én a két fél a tárgyalási irányelvekkel összhangban parafálta a Katarral kötendő megállapodás tervezetét.

•Összhang a szabályozási terület jelenlegi rendelkezéseivel

Az uniós légi közlekedési megállapodások megkötése a légi közlekedéssel kapcsolatos uniós külpolitika fejlesztésének kulcsfontosságú eleme, amint az „Az Európai Unió légi közlekedéssel kapcsolatos külpolitikája – a jövőbeli kihívások kezelése” című (COM (2012) 556 final) bizottsági közleményben és az „Európai légi közlekedési stratégia” című COM (2015) 598 final bizottsági közleményben is szerepel: Katar az egyik leggyorsabban növekvő, EU-n kívüli piac, ahol az utasforgalom több mint 6 millióra (2019-as Eurostat-adat) nőtt. A Katarral kötött kétoldalú légiközlekedési megállapodások révén szinte valamennyi tagállam már most is teljes piacra jutási lehetőséget biztosít. Ezekből a megállapodásokból azonban hiányoznak a liberalizált piacokon előforduló visszaélések elkerülésére szolgáló alapvető elemek, vagyis a tisztességes versennyel, az átláthatósággal vagy a szociális ügyekkel kapcsolatos rendelkezések.

•Összhang a javaslat által érintett területen meglévő rendelkezésekkel

A tagállamok és Katar között hatályban lévő kétoldalú légiközlekedési megállapodások vonatkozó rendelkezéseivel szemben a megállapodás rendelkezései lesznek irányadóak. Az ilyen kétoldalú megállapodásokból eredő és a megállapodás hatálya alá nem tartozó hatályos forgalmi jogok azonban továbbra is gyakorolhatók, feltéve hogy a tagállamok és a valamely tagállamban illetőséggel rendelkező személyek között nem alkalmaznak megkülönböztetést.

A légi közlekedés területén zajló verseny védelméről szóló (EU) 2019/712 rendelet előírja, hogy az annak alapján elfogadott intézkedéseknek tiszteletben kell tartaniuk a nemzetközi kötelezettségeket, beleértve e megállapodás rendelkezéseit is.

2.JOGALAP, SZUBSZIDIARITÁS ÉS ARÁNYOSSÁG

•Jogalap